পাহাড়ের গা বেয়ে আঁকাবাঁকা রাস্তাটা আসমানের দিকে উঠে গেছে। শরীরের সমস্ত শক্তি দিয়ে সাইকেলের প্যাডেল ঘোরাতে হচ্ছে। গতি মোটে চার-পাঁচ কিলোমিটার। সর্দি লেগে নাক-কান বন্ধ। মুখ হাঁ করে শ্বাস নিতে হচ্ছে। কাশির দমকে পিঠটা ধনুকের মতো বাঁকা হয়ে যাচ্ছে। জ্বরে গা পুড়ে যাচ্ছে। তবু থামেননি তিনি। ওপরের দিকে উঠছেন তো উঠছেনই। রাস্তাটার শেষ দেখতে চান তাবাসসুম। পুরো নাম জিনিয়া তাবাসসুম। খুলনার দৌলতপুরে বাড়ি, এখন থাকেন ঢাকার আজিমপুরে। এশিয়া প্যাসিফিক ইউনিভার্সিটিতে মাস্টার্সে পড়েন। খণ্ডকালীন একটা চাকরিও করেন। তবে নেশা ও শখের নাম সাইকেল চালানো।